На основу чл. 32 и 33 Закона о професионалној рехабилитацији и запошљавању особа са инвалидитетом („Сл. гласник РС“, број 36/09 и 32/13) и члана 108 Правилника о критеријумима, начину и другим питањима од значаја за спровођење мера активне политике запошљавања („Сл. гласник РС“, бр. 102/15, 5/17 и 9/18)

**НАЦИОНАЛНА СЛУЖБА ЗА ЗАПОШЉАВАЊЕ**

**Расписује**

**JАВНИ КОНКУРС**

**ЗА СУБВЕНЦИЈУ ЗАРАДЕ ЗА ОСОБЕ СА ИНВАЛИДИТЕТОМ БЕЗ РАДНОГ ИСКУСТВА У 2019. ГОДИНИ**

**I ОСНОВНЕ ИНФОРМАЦИЈЕ**

Послодавац који на неодређено време запосли особу са инвалидитетом без радног искуства, има право на субвенцију зараде за ту особу, у трајању од 12 месеци од дана заснивања радног односа.

Субвенција зараде се одобрава на основу поднетог захтева послодавца, у висини до 75% укупних трошкова зараде са припадајућим доприносима за обавезно социјално осигурање, али не више од износа минималне зараде утврђене у складу са прописима о раду, a остварује се према прописима о државној помоћи за запошљавање особа са инвалидитетом и другим прописима о државној помоћи.

Послодавцем, у смислу прописа о државној помоћи, сматра се привредни субјект, односно свако правно и физичко лице, независно од правног облика и начина финансирања, које у обављању економске делатности учествује у производњи и промету робе или пружању услуга на тржишту.

**II УСЛОВИ**

**Субвенција зараде одобрава се послодавцу под условом:**

* да запошљава особу са инвалидитетом пријављену на евиденцију незапослених Националне службе за запошљавање (у даљем тексту: Национална служба), која нема радног искуства на пословима на којима се запошљава;
* да је захтев за субвенцију зараде поднет у року од 30 дана од дана заснивања радног односа на неодређено време са особом са инвалидитетом;
* да запошљавање уз субвенцију има за последицу нето повећање броја запослених особа са инвалидитетом у моменту подношења захтева у односу на број запослених особа са инвалидитетом у месецу који претходи месецу запошљавања особе са инвалидитетом уз субвенцију;
* да није смањио број запослених особа са инвалидитетом у моменту подношења захтева у односу на месец који претходи месецу запошљавања особе са инвалидитетом уз субвенцију, осим у случају природног одлива и других оправданих разлога у складу са законом;
* да обавља делатност минимум 3 месецa пре подношења захтева за субвенцију зараде;
* да у радном односу има најмање једно запослено лице у последња три месеца која претходе месецу у коме је поднет захтев;
* да измирује обавезе по основу пореза и доприноса за обавезно социјално осигурање запослених, у законским роковима, за последња три месеца која претходе месецу у коме је поднет захтев;
* да не запошљава особе са инвалидитетом које су у периоду од 3 месеца пре подношења захтева за доделу субвенције биле у радном односу код тог послодавца, односно код послодавца који је оснивач или повезано лице са послодавцем подносиоцем захтева.

**Субвенцију не могу остварити**:

* привредни субјекти у сектору угља, привредни субјекти у тешкоћама, у складу са прописима о државној помоћи за запошљавање;
* послодавци - корисници средстава који нису испунили ранију уговорну обавезу према Националној служби, осим обавеза чија је реализација у току, под условом да исте редовно измирују;
* послодавци који користе исту врсту олакшица у оквиру других мера за подстицање запошљавања, у складу са прописима о државној помоћи за запошљавање и
* послодавци који су користили субвенцију по јавном позиву/конкурсу за иста лица пре истека рока од три године од дана одобравања средстава.

**III ПОДНОШЕЊЕ ЗАХТЕВА**

**Документација:**

* захтев за субвенцију зараде за особе са инвалидитетом без радног искуства (образац Националне службе);
* доказ о регистрацији, уколико послодавац није регистрован у АПР;
* фотокопија уговора о раду за особу са инвалидитетом за коју се подноси захтев;
* изводи из појединачне пореске пријаве о обрачунатим порезима и доприносима (ППП ПД), штампани из електронске базе података Пореске управе (ЕБП-ПУРС), потписани од стране послодавца, за пријаве поднете у 3 месеца која претходе месецу у коме је поднет захтев;
* извештај о броју запослених особа са инвалидитетом (образац Националне службе за послодавце који немају обавезу запошљавања особа са инвалидитетом) или извод обрасца ИОСИ (извештај о извршавању обавезе запошљавања особа са инвалидитетом), штампан из електронске базе података Пореске управе, за месец који претходи месецу запошљавања особе са инвалидитетом уз субвенцију;
* писана изјава подносиоца захтева да ли му је и по ком основу већ додељена државна помоћ за исте оправдане трошкове;
* писана изјава подносиоца захтева да није привредни субјект у тешкоћама и
* одговарајући доказ уколико је дошло до смањења броја запослених особа са инвалидитетом услед природног одлива и других оправданих разлога у складу са законом.

Национална служба задржава право да тражи и друге доказе релевантне за одлучивање о захтеву подносиоца.

Захтев са осталом документацијом подноси се надлежној организационој јединици Националне службе, према месту рада или седишту послодавца, непосредно или путем поште, на прописаном обрасцу који се може добити у свакој организационој јединици Националне службе или преузети на сајту Националне службе - www.nsz.gov.rs.

**IV ДОНОШЕЊЕ ОДЛУКЕ**

Одлуку о одобравању субвенцијe зараде за особe са инвалидитетом без радног искуства доноси директор филијале, по овлашћењу директора Националне службе, или други запослени којег овласти директор Националне службе, у року од 30 дана од дана подношења захтева. Изузетно, захтеви који испуњавају услове јавног конкурса, а по којима није позитивно одлучено у наведеном року, могу бити поново узети у разматрање уколико се за то стекну услови.

**V ЗАКЉУЧИВАЊЕ УГОВОРА**

Директор филијале по овлашћењу директора Националне службе или други запослени којег овласти директор Националне службе и подносилац захтева закључују уговор којим се уређују међусобна права и обавезе, у року од 30 дана од дана доношења одлуке.

**Документација за закључивање уговора са послодавцем**

У циљу закључивања уговора, послодавац је у обавези да достави одговарајућа средства обезбеђења уговорних обавеза:

1. **ЗА ПРЕДУЗЕТНИКА**:

* за одобрена средства у износу **до 3.000.000,00 динара** - две истоветне бланко трасиране менице корисника средстава са два жиранта и меничним овлашћењима;
* за одобрена средства у износу **од 3.000.001,00 динара и више** - банкарска гаранција у вредности одобрених средстава са роком важења од 18 месеци од дана издавања и једна бланко трасирана меница са једним жирантом и меничним овлашћењем.

1. **ЗА ПРАВНО ЛИЦЕ**:

* за одобрена средства у износу **до 3.000.000,00 динара** - две истоветне бланко соло менице са меничним овлашћењима;
* за одобрена средства у износу **од 3.000.001,00 динара и више** - банкарска гаранција у вредности одобрених средстава са роком важења од 18 месеци од дана издавања и једна бланко соло меница са меничним овлашћењем.

Уз достављена средства обезбеђења неопходно је приложити:

* потврду о пријему захтева за регистрацију менице (за правна лица);
* фотокопију картона депонованих потписа код пословне банке, за текући рачун на који ће бити пренета средства по основу субвенције зараде особе са инвалидитетом из уговора;
* фотокопију/очитану личну карту овлашћеног лица корисника средстава/жиранта и
* друге доказе у зависности од статуса жиранта\*.

\*Жирант може бити свако пословно способно физичко лице које је у радном односу на неодређено време, физичко лице које самостално обавља своју делатност (предузетник), односно лице које самостално обавља делатност у складу са посебним законом (нпр. адвокат, нотар, јавни извршитељ и сл.), пензионер.

**VI ОБАВЕЗЕ ИЗ УГОВОРА**

**Послодавац је дужан да:**

* особу са инвалидитетом за коју је остварио субвенцију задржи у радном односу најмање 12 месеци од дана заснивања радног односа;
* не смањује укупан број запослених особа са инвалидитетом, утврђен на дан подношења захтева, најмање 12 месеци од дана остваривања права на субвенцију, осим природног одлива и других оправданих разлога у складу са законом;
* до краја месеца за текући месец поднесе захтев за исплату месечне субвенције зараде за особе са инвалидитетом без радног искуства;
* уз захтев за исплату субвенције зараде за месец који претходи месецу за који се подноси захтев, достави:
* доказе о исплаћеној заради са обрачунатим порезима и доприносима за обавезно социјално осигурање, за особу са инвалидитетом из уговора: извод из појединачне пореске пријаве о обрачунатим порезима и доприносима (ППП ПД), штампан из електронске базе података Пореске управе (ЕБП-ПУРС), потписан од стране послодавца и извод из банке,
* извештај о броју запослених особа са инвалидитетом (образац Националне службе за послодавце који немају обавезу запошљавања особа са инвалидитетом) или извод обрасца ИОСИ (извештај о извршавању обавезе запошљавања особа са инвалидитетом), штампан из електронске базе података Пореске управе;
* Националној служби омогући праћење реализације уговорних обавеза;
* обавести Националну службу о свим променама од значаја за реализацију овог уговора у року од 8 дана од дана настанка промене;
* у року од 30 дана од дана престанка радног односа особе са инвалидитетом из уговора, заснује радни однос на неодређено време са другом особом са инвалидитетом, за преостало време трајања уговорне обавезе.

У случају да послодавац - корисник субвенције не реализује обавезе утврђене уговором, дужан је да врати износ исплаћених средстава увећан за законску затезну камату.

**VII ОСТАЛЕ ИНФОРМАЦИЈЕ**

Све додатне информације могу се добити у свакој организационој јединици Националне службе, преко Позивног центра Национaлне службе: 0800-300-301 и на сајту www.nsz.gov.rs.

Јавни конкурс је отворен од дана објављивања у средствима јавног информисања до утрошка расположивих средстава издвојених за ову намену, а најкасније до 31.12.2019. године.